
				Biologi betyr læren om livet. Det forteller oss at vi har å gjøre med et omfattende fag. I grunnskolen utgjør biologi, sammen med fysikk, kjemi, geofag, astronomi og teknologi, det integrerte naturfaget. I læreplanverket for Kunnskapsløftet 2020 (LK20) består naturfaget av de fem kjerneelementene Naturvitenskapelige praksiser og tenkemåter, Teknologi, Energi og materie, Jorda og livet på jorda og Kropp og helse. Det er i de to siste kjerneelementene vi finner de fleste biologie-mnene. Men vi skal merke oss at biologi er bærebjelken også i de overordnede de-ler av Kunnskapsløftet. Under overskriften Opplæringens verdigrunnlag står det: «Skolen skal bidra til at elevene utvikler naturglede, respekt for naturen og klima- og miljøbevissthet» (Kunnskapsløftet, 2020, s. 11).

				Om naturfaget heter det:

				Faget skal bidra til at elevene får naturopplevelser og et faglig grunnlag for å verne om naturressurser, bevare biologisk mangfold og bidra til bærekraftig utvikling. Naturfaget skal også bidra til at elevene utvikler kompetanse til å ivareta egen og andres helse.

				og:

				Naturen har en egenverdi som er uavhengig av menneskers bruk og påvirkning, og naturfaglig kunnskap kan bidra til at den forvaltes på en forsvarlig måte. (Kunnskapsløftet, 2020, s. 60)

				I overordnet del av LK20 er det i avsnittet «Prinsipper for læring, utvikling og danning» løftet fram tre tverrfaglige temaer: Folkehelse og livsmestring, De-mokrati og medborgerskap og Bærekraftig utvikling (Kunnskapsløftet, 2020, s. 16–17). I alle tre temaene utgjør biologi en viktig del av kunnskapsgrunnla-get.

				Biologi i grunnskolelærerutdanningene

				I planene for naturfaget i grunnskolelærerutdanningen (Nasjonale retnings-linjer for grunnskolelærerutdanningene, trinn 1–7, 2017) legges det stor vekt på biologikunnskaper:

				Grunnskolelærere må kunne tilrettelegge for læring som fremmer elevenes naturglede og ansvarsfølelse, som etter hvert utvikles til kunnskap og engasjement for miljøet. (s. 53)

				I planen for emnet Naturfag 1 står det:

				Det legges vekt på å utvikle ferdigheter og generell kompetanse i å introdusere de yngste elevene for naturfaget. Å kunne utvikle elevenes sansing, oppdagerglede, undring, naturglede og naturfagspråk er en vesentlig del av denne kompetansen. (s. 54)

				Læreplanen for naturfaget i grunnskolelærerutdanningene består av disse biologi-emnene: de grunnleggende livsprosessene, cellebiologi, fysiologi, menneske-kroppen, helse og livsstil, planter og dyr i norsk natur, kretsløp og økosystemer, evolusjon og genetisk variasjon, miljø og utdanning for bærekraftig utvik-ling, tverrfaglig undervisning og bruk av varierte læringsarenaer inne og ute (s. 54–55).

				Denne boka er en oppdagerferd i noe av det fascinerende som biologien har å by på. Men skal vi få til et godt møte mellom biologien og de yngste elevene, er det nødvendig med kunnskap om hva som kjennetegner god naturfagundervisning, og som stimulerer til god læring hos elevene våre. Slik kunnskap har vokst betydelig de siste tiårene og utgjør en viktig del av det vi omtaler som naturfagdidaktikk. I dette kapitlet tar vi først for oss viktige over-ordnede prinsipper for god undervisning. Deretter gir vi noen praktiske og metodiske eksempler og tips. Kanskje disse glimtene fra naturfagdidaktikken gjør deg nysgjerrig slik at du får lyst til å fordype deg i dette interessante feltet? I så fall vil du ha glede av henvisningene til videre lesing etter hvert avsnitt. Litteraturhenvisningene kan også være til hjelp og inspirasjon dersom du skal skrive en oppgave i naturfagdidaktikk.

				Hverdagsforestillinger

				Et viktig utgangspunkt for all undervisning er hva elevene kan fra før. I bio-logi, som i andre deler av naturfaget, møter elevene til undervisning med sin 

				forståelse, en intuitiv forståelse, som vi vanligvis kaller hverdagsforestillinger, og som er annerledes enn den naturvitenskapelige oppfatningen. Slike hver-dagsforestillinger må vi ta på alvor. Som lærer er det alltid interessant å utfor-ske elevenes intuitive oppfatning av et begrep eller en sammenheng før vi går i gang med undervisningen i emnet. Vår oppgave blir da å ta utgangspunkt i elevenes hverdagsoppfatninger og utvikle dem i retning av det som er natur-vitenskapelig anerkjent.

				Forskere har i mange tiår interessert seg for elevenes hverdagsforestillinger i naturfag, og det har etter hvert blitt en betydelig mengde litteratur. Som en introduksjon til temaet kan vi anbefale:

				·	Boka Naturfag som allmenndannelse – en kritisk fagdidaktikk (Sjøberg, 2009). I kapittel 9 «Barn møter vitenskapen: læringspsykologien» har Svein Sjøberg en presentasjon av temaet hverdagsforestillinger i naturfag.

				·	I boka Biologididaktikk for lærere av Ragnhild Staberg, Cato Tandberg og John Magne Grindeland (Staberg, 2020) finner du nyttig kunnskap om hverdagsforestillinger i kapittel 4 «Elevers hverdagsforestillinger og mis-oppfatninger».

				Dybdelæring i biologi

				Biologi kan bli et overflatisk «puggefag» som består av en uendelighet av detaljer, uten en indre sammenheng. Under arbeidet med den nye læreplanen (LK 20) ble dybdelæring lansert som motstykket til det å huske enkeltstå-ende fakta. Dybdelæring betyr blant annet å få så god forståelse av de grunn-leggende biologibegrepene at elevene kan bygge videre på dem i høyere års-trinn, og å kunne anvende kunnskapen i nye situasjoner. Vi kjenner igjen begrepet dybdelæring fra tidligere læreplaner i det såkalte «spiralprinsippet», men i LK 20 har begrepet fått et fornyet innhold.

				Flere forfattere har bidratt til en bedre og ny forståelse av begrepet dybde-læring:

				·	I boka Dybdelæring i naturfag (Voll, 2019) har Liv Oddrun Voll og Anne Holt skrevet kapittel 1 «Dybdelæring i naturfag», Anne Bergliot Øyehaug kapittel 2 «Kjennetegn på undervisning som gir dyp forståelse» og Anne Holt, Anne B. Øyehaug og Liv Oddrun Voll kapittel 11 «Undervisning for dybdelæring».

				·	I boka Biologididaktikk av Ragnhild Lyngved Staberg, Cato Tandberg og Jon Magne Grindeland (Staberg, 2020) finner du kapittel 9 «Dybdelæring».

				·	I boka Utvidet klasserom i naturfag (Frøyland, 2019) skriver Merethe Frøy-land og Kari Beate Remmen om dybdelæring i kapittel 4 «Veier til forstå-else».

				Progresjon

				Dybdelæring krever god progresjon i lærestoffet. Når vi arbeider med sam-mensatte begreper eller teorier, som for eksempel fotosyntese eller evolusjon, er det viktig at vi gjennom barnetrinnet velger en hensiktsmessig rekkefølge av delemner, slik at vanskegraden og kompleksiteten øker etter hvert. Som eksempel på en teori der det er nødvendig å tenke progresjon, er evolusjons-læren. Selv om evolusjonslæren ikke er et eget emne på barnetrinnet, bør læreren gjennom årene i barneskolen ha «evolusjonsbrillene» på og tenke pro-gresjon. Det kan for eksempel bety at vi på de laveste trinnene arbeider med å bli kjent med vanlige plante- og dyrearter og deres biologi og legger vekt på hvordan artene er tilpasset sitt miljø og levevis. Det neste trinnet i pro-gresjonen kan være å lære om livets kontinuitet, om hvordan livet bevares fra generasjon til generasjon. I arbeidet med livssykluser hos planter og dyr er det naturlig å lære om hvordan seksuell formering, rekombinasjon av gener og mutasjoner sikrer variasjon i egenskaper hos nye generasjoner. Denne varia-sjonen, sammen med naturlig seleksjon, er drivkraften i evolusjonen.

				Hensiktsmessig progresjon av sentrale naturfagbegreper og bærende ideer er behandlet av flere forfattere:

				·	I boka Dybdelæring i naturfag (Voll, 2019) skriver Anne Bergliot Øyehaug kapittel 2 «Kjennetegn på undervisning som gir dyp forståelse» og Liv Oddrun Voll, Anne B. Øyehaug og Anne Holt kapittel 11 «Undervisning for dybdelæring».

				·	I boka Utvidet klasserom i naturfag (Frøyland, 2019) skriver Merethe Frøy-land og Kari Beate Remmen kapittel 6 «Undervisningens progresjon».

				Utforskende arbeidsmåter

				Ett av de fem kjerneelementene i naturfagplanen LK 20 er Naturvitenskape-lige praksiser og tenkemåter (Kunnskapsløftet LK 20):

			

		


		
			[image: ]
		

		
			
				Biologi i grunnskolen. Hvordan få til et godt møte?

			

		

		
			
				17

			

		

		
			[image: ]
		

		
			
				Elevene skal oppleve naturfag som et praktisk og utforskende fag. Elevene skal gjennom opplevelse, undring, utforsking og erfaring forstå verden omkring seg i et naturvitenskapelig perspektiv. (s. 60)

				I utforskende arbeid i biologi stimulerer vi elevene til å utforske den natur-lige verden rundt seg, og vi oppmuntrer dem til å stille spørsmål. Vi legger til rette for at elevene skal gjøre egne oppdagelser, lager et program for hvordan spørsmålene kan besvares, og hvordan oppdagelsene kan testes.

				Med utforskende undervisningsopplegg forsøker vi å pirre elevenes nys-gjerrighet, lede dem til noe som kan vekke interesse, kanskje noe oppsikts-vekkende og overraskende som de aldri har sett før. Det kan være noe som er i konflikt med førforståelsen eller forkunnskapene deres, og som stimulerer elevene til å stille flere spørsmål.

				Vanlige spørsmål å stille er for eksempel: Hva kan årsaken være? Kan det være fordi …? Skal vi forsøke å formulere en hypotese? Neste steg er å legge en plan: Hvordan kan vi undersøke dette fenomenet nærmere? Hvor kan jeg hente opplysninger? Er det skrevet om dette før? Hvilke undersøkelser kan vi gjøre ute? Elevene samler og systematiserer data og opplysninger og finner en passende måte å framstille funnene på.

				Så legger vi til rette for at elevene skal dele resultatene med hverandre, sammenlikne resultatene, tolke data og observasjoner, diskutere, reflektere og argumentere. Kanskje disse prosessene reiser nye problemstillinger som skal undersøkes. Slik er den utforskende metoden sjelden en lineær prosess – elevene går runde på runde.

				Bruken av den utforskende arbeidsmåten i biologi representerer det mot-satte av å presentere faget som et ferdig og uforanderlig system av faktakunn-skaper, ord, begreper, lovmessigheter og teorier. I det utforskende arbeidet skal elevene sammen med medelever og lærer få oppleve å ta del i kunnskaps-utvikling.

				Idar Mestad omtaler utforskende arbeidsmåter på tre måter (Voll, 2019, s. 238). Den første beskriver hva slags elevaktiviteter som går under navnet utforskende arbeidsmåter: «Å arbeide utforskande handlar om å ha ei spørjande og undersøkande tilnærming til erfaringer og kunnskap.» Den andre hand-ler om at språkutviklingen er viktig i utforskende arbeidsmåter: «Å arbeide utforskande handlar også om å prøve ut og vurdere egne formuleringar.» Den tredje sier noe om lærerens rolle i utforskende arbeid: «Elevane treng støtte frå læraren og læringsmiljøet når dei arbeider utforskande.»

				Her er to eksempler på utforskende undervisningsopplegg, det første er gjennomført på femte årstrinn, det andre på syvende årstrinn:

						Eksempel 1

						I klasse 5 A stilte vi spørsmålet: Hva trenger et frø for å spire? Vann? Luft? Lys? Hva med temperaturen? Elevene gikk sammen i grupper og la planer for et kontrollert eksperiment. Vi valgte frø av prydbønner. Én gruppe valgte å undersøke hvilken betydning lys har for spiringen. De sådde frø i to krus med såjord. De to krusene ble tilsatt like mye vann, begge ble satt i vinduskarmen (lik temperatur), men det ene kruset ble tildekket med aluminiumsfolie (mørkt).

						 Diagrammer som viser veksten av prydbønner med og uten lys (Mathea)

						Eksempel 2

						Klasse 7 B er på skitur i januar. Under turen oppdager elevene insekter som er aktive på snøen! Insektene viste seg å være snøstankelbein, som hører til blant de tovingede insektene. Alle var vingeløse. Hvordan klarer disse insektene seg ute i –6 °C? Hva gjør de på snøen? Hvilke fordeler kan de ha av å være der? Hvorfor har de ikke vinger? Hva spiser de? Hvor kommer de fra? Hvor skal de hen? Alle dyra vi så, var voksne individer, både hanner og hunner. Hvordan er livssyklusen til disse dyra?

						 Figur 1.1 Elever leter etter insekter på snøen.

						Diagrammene viser et tydelig resultat: Frøet i mørke spirer like godt som frøet som får lys. Frøet trenger ikke lys for å spire!

						Elevene skrev rapport fra spiringsforsøket. Da hadde de god nytte av en rapportmal med rubrikker der elevene skrev inn forskningsspørsmålene, min hypotese (min antagelse), forskningsmetode, måleresultater og konklusjon (hva fant vi ut?). Henrik konkluderer slik i sin rapport: «Frøhviten som består av sukker, gjør at frøet ikke trenger sollys for å spire. Frøet trenger vann for å spire. Frøet trenger en spesiell temperatur for å spire».

				Det foreligger nå en betydelig mengde litteratur om utforskende arbeidsmåter i naturfag. Her finner du et utvalg:

				·	Boka Biologididaktikk (Staberg, 2020) gir en grundig omtale av utfors-kende arbeidsmåter i kapittel 7 «Praktisk arbeid og utforskende arbeids-måter i biologi».

				·	Nær sagt hele boka På forskerføtter i naturfag (Ødegaard et al., 2016) om-handler utforskende arbeidsmåter. Start med å lese kapittel 1; det er en god innføring og gir en teoretisk og forskningsmessig forankring.

				·	Flere kapitler i boka Elever som forskere i naturfag (Knain et al., 2019) om-handler utforskende arbeidsmåter. Kapittel 1 «Utforskende arbeidsmåter – en oversikt» er en god introduksjon. I kapittel 7 «Hvordan lykkes med utforskende arbeidsmåter» diskuterer forfatterne, på bakgrunn av erfarin-ger fra prosjektet «ElevForsk», spørsmål som: Hvor «åpne» eller lærerstyrte skal utforskende undervisningsopplegg være, hvilket læringsutbytte sitter elevene igjen med, hvilke støttestrukturer trenger elevene, og hvilken rolle skal faglig snakk og skriving spille i et utforskende opplegg?

				·	I boka Biologididaktikk (Marion og Strømme, 2015) finner du i kapittel 5 «Praktisk arbeid» gode ideer til praktisk utforskende arbeid i biologi.

				Skriving i biologi

				En av de grunnleggende ferdighetene, som alle fag er forpliktet til å arbeide med, er å skrive. I biologien kan vi finne mange meningsfylte skriveaktivite-ter. Vi anbefaler at elevene har en skrivebok i naturfag der de skriver tekster av forskjellige typer. Det kan være rapport fra et utforskende opplegg, rap-port fra et feltarbeid eller en kreativ tekst av typen «Fortell om et C-atom og hvordan det vandrer …». Det kan også være mindre og mer spontane tekster av typen logg etter en naturfagtime: Hva har jeg lært i dag? Hva synes jeg var lett, hva var vanskelig? Hva ønsker jeg å lære mer om? Det å lage et godt tankekart hører også hjemme i naturfagarbeidsboka.

				Det mest spennende er det vi kaller autentisk skriving. Det betyr at elevene skriver for en målgruppe utenfor klassen: andre elever på skolen, politikere, allmennheten, lokalavisa eller foreldrene. En undersøkelse av og presentasjon av vinteraktive insekter eller en artikkel om forurensninger i bekken som ren-ner forbi skolen, vil være godt stoff for et bredere publikum.

				Mange forfattere er opptatt av skriving i naturfag:

				·	Boka Språk, tekst og kommunikasjon i naturfag av Sonja M. Mork og Wenche Erlien (Mork og Erlien, 2020) tar opp mange ulike sider ved språk, tekster og kommunikasjon i naturfag. Se for eksempel kapittel 1 «Hvorfor er språk viktig i naturfag?» og kapittel 3 «Skriving i naturfag».

				·	I boka På forskerføtter i naturfag (Ødegaard et al., 2016), skriver Berit S. Haug kapittel 6 «Hvordan kommunisere resultater fra en utforskning».

				·	Boka Dybdelæring i naturfag (Voll, 2019) har et kapittel 5 der Anne Bergliot Øyehaug og Anne Holt skriver om kreative fortellinger i naturfag.

				·	I boka Biologididaktikk for lærere (Staberg, 2020) finner du i kapittel 3 (s. 83–89) avsnittet «Å skrive tekster i biologi».

				·	I boka Elever som forsker i naturfag (Knain et al., 2019) skriver Idar Mestad, Erik Knain og Stein Dankert Kolstø kapittel 5 «Utvikle faglig innsikt gjennom snakk, skriving og visuelle uttrykk».

				Snakke biologi – argumentasjon og debatt

				Muntlige ferdigheter er også en av de grunnleggende ferdighetene. I biologien må vi oppmuntre elevene til å bruke språket og stimulere til faglig samtale. Den gode samtalen rundt et meitemarkterrarium kan tjene som eksempel (se figur 1.2).

						Figur 1.2	Elever på 5. årstrinn rundt meitemarkterrariet

				Mange av elevene er flinke til å snakke og har et stort ordforråd. Dette kan vi utnytte ved å stimulere til diskusjon, det kan være å diskutere faglige spørs-mål eller aktuelle samfunnsfaglige saker som berører biologifaget.

				En grubletegning kan være et godt utgangspunkt for diskusjon. Gruble-tegningen viser en situasjon med et naturfaglig innhold. Personene på tegnin-gen forklarer fenomenet på forskjellige måter og har gjerne motstridende syns-punkter. Det faglig korrekte ligger innbakt i ett eller flere av synspunktene. Elevene må ta utgangspunkt i utsagnene og diskutere hvert av dem. Diskusjo-nen hos elevene går på hvilket eller hvilke utsagn som er riktige, og hvorfor de er det. Figur 1.3 viser et eksempel på en grubletegning om fugleegget.

				Grubletegningene har som hensikt å skape diskusjon. Det skal stimulere til naturfaglig tenkning og kan være en kjærkommen variasjon. På naturfag.no 

					Figur 1.3	Grubletegning om fugleegget

					Concept Cartoons in Science Education. Gjengitt med tillatelse fra forlaget Millgate House Publishing Ltd og Naturfagsenteret (naturfag.no/grubletegninger). Laget av Brenda Keogh og Stuart Naylor. 1999. Nettside: www.millgatehouse.co.uk

				finner du mange gode grubletegninger som du fritt kan bruke. Av og til kan en selv være usikker på hva som er den riktige forklaringen. Til hjelp har hver grubletegning en faglig forklaring du kan bruke i dine egne forberedelser.

				Naturfaget skal gi elevene bakgrunn for å delta i demokratiske prosesser. For å trene elevene kan det være aktuelt å arrangere en debatt om et tema som på forskjellige måter berører biologien. Arranger for eksempel en debatt for og imot de fire store rovdyra i norsk natur. Sett sammen et panel der elevene tildeles disse rollene: en sauebonde som er plaget av at rovdyr tar sau, en naturverner, en elgjeger, en forelder som er redd for rovdyr på barnas skolevei, en som representerer Norsk institutt for naturforvaltning, og gjerne flere.

				Argumentasjon og debatt hører naturfaget til. Det er i møtet mellom ulike synspunkter, oppfatninger og forklaringer at naturfaglig innsikt har vokst fram. Ved å la elevene diskutere får de samtidig en innsikt i noe av naturfagets egenart.

				Det er gjort mye forskning om nytten av å trene elevene i faglig snakk i biologi.

				·	I kapittel 3 «Utforskende samtale for læring» i boka Uteskoledidaktikk – ta fagene med ut (Fiskum og Husby, 2014) deler Eli Munkebye med oss mange verdifulle råd om hvordan få til gode elevsamtaler i naturfag.

				·	Bjørn Andersson skriver i sin bok Att utveckla undervisning i naturveten-skap (Andersson, 2011) om «Att tala naturvetenskap» (kapittel 11) der han gir eksempler på gode dialoger i biologi.

				·	I boka På forskerføtter i naturfag (Ødegaard et al., 2016) skriver Sonja Mork i kapittel 5 «Å diskutere som del av utforskende arbeid» og Berit S. Haug i kapittel 6 «Å kommunisere resultater fra en utforskning».

				·	I kapittel 4 «Utforskende arbeidsmåter i biologi» i boka Biologididaktikk (Marion og Strømme, 2015) skriver Bård Knutsen om det å snakke bio-logi (s. 91).

				·	I ElevForsk-prosjektet var muntlig kommunikasjon viktig, og du får gode råd i kapittel 5 «Utvikle faglig innsikt gjennom snakk, skriving og visuelle uttrykk» i boka Elever som forsker i naturfag (Knain et al., 2019).

				·	I boka Språk, tekst og kommunikasjon i naturfag (Mork og Erlien, 2020) finner du kapittel 4 «Argumentasjon og debatt i naturfag».

				Drama i biologiundervisningen

				I biologiundervisningen ligger det godt til rette for å bruke dramaaktiviteter. Mange elever liker å spille; de får brukt andre sider av personligheten sin enn dem vi til vanlig utfordrer i naturfagundervisningen. Med gode dramaaktiviteter kan vi kanskje få med elever som vanligvis ikke er så aktive i naturfaget.

				Et eksempel: Læreren tegner, i stort format, det lille og det store blodåre-systemet på asfalten i skolegården, eventuelt lager ganger i snøen. Elevene er de røde blodcellene som beveger seg i kretsløpene. Hjertet plasseres i sentrum og betjenes av to elever. Deres oppgave er å dytte elevene ut i kretsløpene. Elevene henter O2molekyler (røde lapper) i lungene og avleverer dem til cel-lene ute i kroppen. Så plukker de opp CO2molekyler (blå lapper) fra cellene og tar dem med til lungene, der de avleveres.

				Marianne Ødegaard har arbeidet med drama i naturfagundervisningen i mange år.

				·	Les hennes kapittel 5 «Bruk av dramaaktiviteter i biologiundervisningen» i boka Biologididaktikk (Marion og Strømme, 2015).

				Elevene lager modeller

				Én måte å bygge forståelse i biologi på er å la elevene lage modeller. Det kan være å bygge en modell av fordøyelsessystemet, en modell av en nerve, en muskel eller en modell av cellen. Byggematerialene kan være helt enkle dag-ligdagse hobbyeffekter som piperensere, ballonger, plastflasker osv. Figu-rene 1.4 og 1.5 viser eksempler på modeller som elever har laget, hentet fra canadiske klasserom.

				Figur 1.4	To modeller av den doble cellemembranen (øverst)

						Figur 1.5	Plakat som viser dyrecellen.

					

				

				En god modell kan bidra til å forstå hvordan et organ eller en struktur er bygd, og hvordan den fungerer. Å lage modeller stimulerer fantasien og krea-tiviteten og representerer prak-tisk arbeid som elevene ofte setter pris på. La dem presen-tere modellene for hverandre ved å fortelle hvordan organet eller strukturen er bygd opp, og hvordan den fungerer.

				Fordi modellen ikke er vir-keligheten, men bare illustre-rer deler av virkeligheten, må modeller alltid brukes med en viss varsomhet. Når du som lærer snakker med elevene om modellene, må du være bevisst at det er en modell av virkelig-heten og ikke virkeligheten selv vi har foran oss. Men til tross for dette kan en god modell, og aller helst en modell eleven selv har laget, hjelpe på forståelsen.

					Figur 1.6	Plakat som viser fordøyelsessystemet.

				

			

		


		
			[image: ]
		

		
			
				Oppdag naturen

			

		

		
			
				26

			

		

		
			[image: ]
		

		
			
				Du kan finne nyttig stoff om å lage og å bruke modeller som virkemiddel i naturfagundervisningen flere steder.

				·	I boka Biologididaktikk (Marion og Strømme, 2015) har Ketil Mathiassen skrevet et grundig kapittel 10 «Bruk av modeller i naturfagundervisningen».

				·	I boka Dybdelæring i naturfag (Voll, 2019) finner du kapittel 6 «Model-ler og modellering i naturfag», der Katarina Pajchel, Aase Marit Ramton og Per Øyvind Sollid tar for seg ulike typer modeller og hvordan elevers arbeid med å lage egne modeller kan bidra til dybdelæring.

				·	I boka Biologididaktikk for lærere (Staberg, 2020) har forfatterne en god presentasjon av modeller og modellering i biologi i kapittel 3, s. 89–94.

				Biologi og digitale hjelpemidler

				De digitale hjelpemidlene åpner for mange spennende muligheter i biologi-undervisningen; samtidig er digital kompetanse en av de fem grunnleggende ferdighetene i læreplanverket LK 20. Digital fotografering åpner for nye muligheter for eksempel når det gjelder naturkunnskap. På ekskursjoner kan elevene ved hjelp av kameraet på mobiltelefonen fotografere planter, småkryp og naturtyper. Bildene blir dokumentasjoner som kan brukes i bestemmelses-arbeidet og i rapportskrivingen. Ved hjelp av digitale bilder kommer elevene langt på vei i artsbestemmelsen ved å bruke appen «artsoraklet», og med GPS-hjelpemidlet kan elevene rapportere om funnstedet. Kanskje de i neste omgang legger ut sine funn på artsobservasjoner.no?

				Alle elever er fortrolige med bruk av PC og nettbrett, hjelpemidler som er til god hjelp til skriving i naturfag, og det er forbausende å se hvor dyktige elevene er til å lage PowerPoint-presentasjoner. En annen mulighet er å bruke ferdige PC-maler til å lage brosjyrer om ulike temaer i naturfag.

				Bruk av animasjoner

				I biologi er det ofte en utfordring å forstå hvordan noe fungerer. Det kan være å forstå hvordan øyet og høresansen fungerer, eller hvordan gassutvekslingen i lungene foregår. Her er ulike animasjoner til god hjelp. Internett, for eksem-pel YouTube, har et rikholdig tilbud av gode animasjoner. Et eksempel: Gå inn på YouTube og skriv inn stikkordet «gassutveksling» eller «gas exchange» (engelske søkeord gir gjerne flere treff). Da får du mange alternativer, blant annet en animasjon som viser gassutveksling hos forskjellige dyregrupper. 

				Animasjonene er fine ved at du kan stoppe underveis og få til samtaler mel-lom elevene.

				Internett er en kunnskapsbase som vi har stor nytte av i biologien, en utøm-melig kilde til kunnskap. Se oversikten over nyttige nettsteder bakerst i kapitlet.

				Flere forfattere skriver om bruk av digitale hjelpemidler i biologi og gir nyttige tips:

				·	Boka Språk, tekst og kommunikasjon i naturfag (Mork og Erlien, 2020) har mange nyttige tips om digitale hjelpemidler i kapittel 5 «Digital kompe-tanse i naturfag».

				·	I boka Biologididaktikk (Marion og Strømme, 2015) gir Alex Strømme og Majken Korsager i kapittel 9 «Digital kompetanse» en fyldig gjennom-gang av hvordan de forskjellige digitale hjelpemidlene kan bidra til inter-essant og meningsfylt biologiundervisning i skolen.

				·	I kapittel 5 «Læremidler og læringsressurser» i boka Biologididaktikk for lærere (Staberg, 2020) går forfatterne på sidene 141–146 gjennom alle de spennende mulighetene som digitale læremidler og læringsressurser gir.

				·	I boka Uteskoledidaktikk (Fiskum og Husby, 2014) viser Trygve Skavhaug i kapittel 9 hvordan ulike digitale verktøy kan gjøre uteundervisningen bedre og mer spennende.

				Biologiundervisningen og de flerspråklige elevene

				Det er få klasserom i Norge der alle elevene er etnisk norske; innvandringen har endret elevsammensetningen, og klassene er blitt flerspråklige. Det kan by på utfordringer at opplæringen i naturfag skjer på norsk og ikke på elevenes morsmål. Å lære naturfag er å lære naturfagspråket. Erfaringene fra naturfag-undervisning i flerspråklige klasserom er at det ikke bare er de spesifikke naturfagordene som kan være vanskelige, men like gjerne de ordene vi bruker for å forklare naturfagbegrepene. La oss for eksempel ta begrepet «frukt», som i biologien betyr «en enhet hos dekkfrøete planter som inneholder eller bærer frøene og bidrar til spredning av frøene» (Grønlien og Tandberg, 2017, s. 24). Ordene frø, frukt og dekkfrøete planter er naturfagord, men for å forklare dem bruker vi ord som enhet, inneholde, bære, bidra og spredning, ord vi kan kalle allmennord, som ikke brukes så mye i dagligtale (lavfrekvente allmennord), og som derfor kan være vanskelige.

				For å tilegne seg naturfagspråket trenger de flerspråklige elevene ulike typer av språklige støttestrukturer. Det kan være planlagte støttestrukturer 

				som skriverammer, modelltekster, ordlister med nøkkelbegreper, tankekart og begrepsvegger. I muntlig kommunikasjon trenger elevene støtte av mer spontan art. Det kan være at læreren reformulerer det elevene sier, i et mer naturfaglig språk, hun kan be elevene utdype et svar eller gjenta det elevene har sagt, og utvide det på en naturlig måte.

				Vi må heller ikke glemme at elevens morsmål kan være en ressurs. I arbei-det med blomsterplantenes oppbygning kan det for eksempel være spennende å få vite hva de ulike plantedelene rot, stengel, blad og blomst heter på de ulike morsmålene som er representert i klassen. Elever med samme språkbak-grunn kan være sammen i en gruppe og forklare naturfagbegreper til hveran-dre på sitt eget morsmål. Elevene kan også oppfordres til å snakke naturfag med foreldre eller andre tospråklige voksne.

				Digitale verktøy kan være til stor hjelp; det finnes nettbaserte lærings-ressurser på forskjellige språk. Se nettadresser bakerst i kapitlet.

				I tillegg til språklige utfordringer kan vi med flerspråklige elever i natur-fag møte på andre utfordringer. Mange har liten erfaring med det å være ute i naturen, og flerkulturelle elever kan ha holdninger om at naturen represen-terer farer som slanger, edderkopper, flått og rovdyr. Her er det viktig med god informasjon, kanskje særlig til foreldrene. Kanskje vi kan invitere foreldre med på ekskursjonen? Vi kan også oppleve at elevene er for dårlig utstyrt til å ferdes ute. Også her er det informasjon og veiledning som må til.

				I naturfaget i grunnskolelærerutdanningen er det flerspråklige ivaretatt ved at det i de nasjonale retningslinjene står: «Læreren skal kunne ivareta flerkulturelle perspektiv i naturfagundervisningen» (s. 54).

				Det er ikke skrevet så mye om naturfagundervisning for flerspråklige elever.

				·	I boka Biologididaktikk for lærere (Staberg, 2020) finner du under over-skriften «Naturfagspråk» i kapittel 3 noe stoff om naturfagundervisning for elever som har norsk som andrespråk.

				·	Forskerfrøboka, som er skrevet for barnehagelærerutdanningen (Langholm, 2017), har på sidene 62–66 nyttige råd om hvordan vi skal få flerspråklige barn til å bli glade i å være ute i naturen.

				Å lære i og av naturen

				I tittelen på denne boka, «Oppdag naturen», ligger det en programerklæring: Vi tror på biologiundervisning som stimulerer elevenes utforskertrang, gjerne gjennom praktiske aktiviteter ute og inne.

				Biologi i grunnskolen. Hvordan få til et godt møte?

				Barn har en naturlig nysgjerrighet i seg. Naturfag står på timeplanen alle-rede fra første årstrinn, og i dette faget kan barna få utfolde seg og få stimulert sin naturlige nysgjerrighet. Det er gjennom å erfare og oppleve at kunnskapen sitter best. Naturfag er derfor et fag der vi både må være inne i klasserommet og ute i naturen. Det å kunne kjenne på, lukte, smake, lytte, observere og måle temperaturer, vind og nedbør skaper handling og gode aktiviteter.

				I første klasse må leken ha en stor plass, men etter hvert må elevene bli små forskere som oppdager og finner ut av ting i naturen. Naturfag i småskolen består i å gjøre oppmerksom på planter, dyr og fenomener i naturen. Vi skal stimulere en interesse som ligger hos de fleste barn. Naturfag går også ut på å utvikle barnas medfølelse for alt som lever. Barna vil etter hvert ønske å ta vare på naturen, behandle dyr på en skånsom måte og ferdes i naturen uten å forstyrre og ødelegge. Dette er viktige læringsmål i naturfag, ikke minst de første skoleårene. Gjør vi naturfaget for teoretisk og kjedelig, kan vi drepe en gryende interesse. Det er neppe noe enkeltfag som har slike muligheter i seg som naturfag.

				Klasserommet

				Det har vist seg at attraktive klasserom med plakater og prosjektframlegg fra naturfagopplegg, sammen med levende planter og dyr, har betydning for naturfaginteressen. Det minner elevene daglig på hva som vektlegges i dette faget, og hva som er fagets egenart.

				Praktisk biologi krever litt utstyr

				En variert og god undervisning i biologi krever noe utstyr. Å lære elevene å bruke enkelt feltutstyr vil være en viktig oppgave. Små luper, linsebokser, pipetter, pinsetter, fallfeller, håver til å fange insekter, regnmåler, vindmåler, termometer og barometer er eksempler på utstyr som skolen bør ha, og som elevene bør få erfaring med å bruke. Ved dammen, i fjæra eller ute i skogen kan det også være aktuelt å ha små akvarier og bokser til å observere ting i. Felthåndbøker som har passe vanskelighetsgrad i forhold til årstrinn, hører også med. Kanskje er det praktisk å laminere bilder av et utvalg dyr og planter og ha med i sekken ute i naturen. Tilbake i klasserommet skal fangsten studeres og registreres. Da vil elevene ha glede av en stereolupe. Med en enkel stereolupe (se figur 1.7) kan de få spennende naturopplevelser! Ved hjelp av felthåndbøkene kan de finne ut av hva de har funnet, og de kan for eksempel studere de små detaljene i blomstens fantastiske bygning, insektenes fasettøye, antenner og gjeller hos vanninsektene.

				Oppdag naturen

				Figur 1.7	Elever på 7. årstrinn har glede av å bruke stereolupen.

				I tillegg bør skolen ha et mikroskop. Med det kan elevene se cellene i syltynne løkblad, i blad fra moser eller i skrap fra innsiden av kinnet. Å se i et godt mikroskop er en opplevelse som ikke så lett glemmes. Med moderne tekno-logi ligger det også til rette for å vise slike mikropreparater i stort format på for eksempel smartboard.

				Vi skal heller ikke undervurdere den betydningen som utstyr som mikro-skop og stereolupe kan ha for både elevenes motivasjon og fagets status. Ved å tenke langsiktig kan du over noen år bygge opp en samling med naturfag-utstyr som får naturfagklasserommet til å se ut som et sted der elevene bedriver naturvitenskap! Det viktigste er likevel å stimulere nysgjerrigheten, utvikle interesse og skape empati. Men skal elevene bli skikkelig interessert i naturfaget, må de lære navn på planter og dyr, og hvorfor det er som det er. Her må læreren føle seg fram. Hvor mange navn på planter og dyr skal elevene lære? Kan vi drepe naturgleden ved å presse på med for mange navn? Samtidig er det å gjenkjenne en plante og et dyr viktig. Det gir stor glede å kjenne igjen blåveisen når den dukker opp i vårskogen; fordi du kjenner navnet på blåveisen, blir det som å møte en kjær venn!

